Kas teie teadsite, et just praegu on Tartus järjekordne Kunstikuu? Loetagu edasi:    Iga uue aasta alguses on Tartu linna kultuurikalendri järgi  pühendatud kunstile terve kuupikkune festival. 32. jaanuarist kuni 29. veebruarini toimuva Tartu Kunstikuu alapealkirjaks on ART IST KUKU NU UT. Seekordse kunstikuu eestvedajaks on Y galerii ja peakorraldajaks  Kaisa Eiche.    Tartu kunstikuu toimub sel aastal kuuendat korda: "Kunstikuu on surnud, elagu kunstikuu!" arvas abilinnapea Jüri Sasi eelmisel aastal kunstikuud lõpetades ja Raimu Hanson viskas kinda ka Tartu Postimehes: "Usk peab olema ikka väga suur, et loota järgmise aasta kunstikuu  tõusmist surnust üles."    Mis võimaluste vahel mul üldse valida oleks? Lumivalgukest suudles Prints; Pinoccio hakkas lõpuks ausaks ja temast sai päris poiss; Jeesus ütles Laatsarusele, et tõuse üles ja kõnni jne.    Eelistan selle aasta festivali nimetada teadusfantastiliselt frankenstein-projetiks, sest ma ise ka väga täpselt ei aima, mis monstrumit me ellu kutsume. Usk on suur, võib öelda. ART IST KUKU NU UT on anagramm sõnapaarist Tartu Kunstikuu - lammutatud sõnatükkidest uuesti kokku  traageldatud kehand on võetud kontseptsiooni aluseks, millest lähtuvalt hargnevad kunstikuu  programmis olevad üritused.  Suuremaks suunamuutuseks võrreldes varasemate aastate festivalidega ongi projektijuhi ametiga kaasnev kuraatoripositsioon. Programmi koostati sel korral ikkagi kitsamalt teemat silmas pidades. Ehk üldisemalt masinad, teadlased, kommunikatsioon või selle puudumine,  veri - kõik, mis ühe frankensteini ellu äratamiseks vajalik peaks olema. Usun, et elustamiseks ja elus  püsimiseks vajabki kunstikuu ennekõike värsket verd nii ülekantud kui ka otseses tähenduses. Kunstikuu 2009 teeb koostööd TÜ Kliinikumi Verekeskusega, kus oodatakse kõiki lahkelt igal tööpäeval loovutama seda maagilist elueliksiiri terve veebruarikuu jooksul ja kindlasti ka edaspidi. Palun enne tutvuda doonoriks olemise küllaltki rangete tingimustega - ka heatahtlikkus nõuab ohvreid.    ART IST KUKU NU UT tihe näitusprogramm toimub nii Tartu Kunstnike Liidu galeriides, Saksa Kultuuri Instituudis, Tartu  Kaubamajas, Y galeriis kui ka linnaruumis eksponeeritud valgusobjektidena. Ning kui galeriide ringkäik juba ette võtta, siis võib külastada ka kõiki teisi  linnas olevaid näitusepindu, sest Kunstikuu ajal toimub põnevat nii mõneski neis.  Sõltumatu Tantsu Ühenduse toodanguna 3.veebruaril Sadamateatri kavas olev tantsuetendus "hoffmann-promenade" ja Tartu uue teatri ning Kanuti saali 25. - 28. veebruarini korraldatavad "Uue kunsti päevad" toovad Tartu alternatiivlavadele nii mitmeid uuslavastusi kui  ka siinsele publikule Kanuti saali tantsuetendused põhimõtteliselt koju kätte.    Kuna jutud igast monstrumist meediasündmusena jõuvad ka kaugete metsade ja merede taha, siis sõidavad Tartusse kokku kõikvõimalikud teadlased, professorid ja muud seiklejad.    Tartu Kunstikuu avaürituseks on 31. jaanuaril kell 17 Y galeriis (Küütri 2) avatav Meelis Luksi aka Mella nätus. Mella maalib varvastega. Sõbramajas toimub 11.-14. veebruarini MTÜ Ruumilabri Eeter ja Berliinist pärit kunstniku Derek  Holzeri läbiviidav helitöötuba "Ouroboros.Orchestra", mille lõpptulemit saab ka avalikkus näha-kuulda. 21. veebruaril kell 13.15 algab TÜ aulas Rahvusvaheline konverents, teaduslik konverents 2009, mille raames peavad teadlased ettekandeid kõige erakordsematel teemadel. 28. veebruaril annavad Triinu Pungits ja Riia avangardmoeduo MareunRols vanas anatoomikumis unustamatu moeetenduse.    Seekordsel festivalil mõeldakse ka kriitikutele. Ehk nende praegusele peaaegu et puudumisele Tartus. Lemmit  Kaplinski modereeritav kunstikriitika töötubade sari peaks kunstikuu lõpuks olema fabritseerinud piisaval hulgal teksti, et anda välja kogumik.      Kõigest lisanduvast ja ka siin loetletust palju täpsemalt peagi kunstikuu kodulehel: www.tartu.ee/kunstikuu        Kaisa Eiche  peadoonor        7 37 60 36  51 055 75  ygalerii@gmail.com    *  ART IST KUKU NU UT  32.01.-29.02  põhiliselt Tartus  www.tartu.ee/kunstikuu        Doonorid: Y galerii, Tartu linnavalitsus, Tartu Ülikool, TÜ Kliinikumi Verekeskus, Sõbramaja, Tartu Kultuuritehas, MTÜ Ruumilabor Eeter, Genialistide klubi, Tartu Uus Teater, Kanuti saal, Tartu Kõrgem Kunstikool, Art Security, Tartu Kunstnike Liidu galeriid, Tartu Kaubamaja, Saksa Kultuuri Instituut, Sõltumatu tantsu ühendus, Valgusfestival, OÜ Võluri tagasitulek, TÜ  Raamatupood, MTÜ Uusnoorus, Triinu Pungits, pood Pits,  Gabriela Järvet, Ando Orav, Madis Mikkor, Rael Artel, Erkki Luuk, Rene Tamm, Taavi Varm, Rauno Thomas Moss, Martiini, Andrus Lauringson, Madis Katz, Sveta Bogomolova, Meelis Luks, Ove Maidla, Tartu Kunstimuuseum, Tartu Lastekunstikooli galerii, Tartu Kunstikool, Tampere maja, vabatahtlikud  jpt.